**Noapte**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum dorește un cerb izvoarele de apă,

așa Te dorește sufletul meu pe Tine, Dumnezeule!

Psalmul 42:1

Cuvântul unduirii de pârâu

Recită pergamentul scris în stele

Și cântecele spicului de grâu

Se-nclină-n hohotit de cucuvele.

Domoala fremătare de salcâm

Nu îndrăznește să se depărteze:

Sunete rare, de pe alt tărâm,

Tresar fărâmițându-și paranteze.

Cereasca barcă pânza-a-mprăștiat,

Ce, zdrențuită-n urma ei se trage

Prinzând și răsturnând în înnoptat

Din valuri delicatele catarge.

Prin umbre luminoase hoinărind

Tăcerea, aruncând priviri de pândă,

Când se pitește-ascunsă ca un gând

Și când zvâcnește-un țipăt ca să prindă.

E miez de noapte. Stelele ca lănci

În codru lunecoase-s aruncate,

Sună pe vânt ecouri de tălănci

Din tainițele duhului de noapte.

Un clopot suspină căzut în somn

Prin întuneric murmurând un dangăt

Plutind printre șoptiri de liliom

Și revărsarea florii de pe creangă.

E noapte fără zare de hotar

Privirea când își pierde înțelesul,

Când soarta e privită ca-n zadar,

Iar bezna își îndeasă dur succesul.

Vin la izvoare cerbii de argint

Privind în jur cu patima timidă

Și își apleacă ramuri spre pământ

Cerul înalt, prin ape, să-l deschidă.

Undele moi duioase clipocesc

Cuvinte ce se leagănă ca spice,

Crini dalbi în ele cerbii strălucesc

Neîndrăznind coroane să-și ridice.

În ochii apei stelele socot

Prinzându-le pulsarea lor de viață,

Să-și rupă văzul de la cer nu pot,

Iar cerul li se uită-adânc în față.

Așa și stau privindu-se-n priviri

Cu gingășie atingând tristețea

Că-n palide imagini de iubiri

Începe să-nflorească frumusețea.

Victor Bragagiu